CELEX: C2004/262/97
Language: el
Date: 2004-10-23 00:00:00
Title: Υπόθεση Τ-339/04: Προσφυγή της Wanadoo S.A. κατά της Επιτροπής των Ευρωπαϊκών Κοινοτήτων, που ασκήθηκε στις 10 Αυγούστου 2004

23.10.2004   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 262/53
            
         Προσφυγή της Wanadoo S.A. κατά της Επιτροπής των Ευρωπαϊκών Κοινοτήτων, που ασκήθηκε στις 10 Αυγούστου 2004
   (Υπόθεση Τ-339/04)
   (2004/C 262/97)
   Γλώσσα διαδικασίας: η γαλλική
   Η Wanadoo S.A., με έδρα το Issy-les-Moulineaux (Γαλλία), εκπροσωπούμενη από τον Hughes Calvet και την Marie-Cécile Rameau, avocats, άσκησε στις 10 Αυγούστου 2004 προσφυγή ενώπιον του Πρωτοδικείου των Ευρωπαϊκών Κοινοτήτων κατά της Επιτροπής των Ευρωπαϊκών Κοινοτήτων.
   Η προσφεύγουσα ζητεί από το Πρωτοδικείο:
   
               —
            
            
               να ακυρώσει την απόφαση της Επιτροπής, της 18ης Μαΐου 2004, με την οποία διατάσσεται η προσφεύγουσα, καθώς και όλες οι επιχειρήσεις που ελέγχει αμέσως ή εμμέσως, να υποβληθούν σε έλεγχο δυνάμει του άρθρου 30, παράγραφος 4, του κανονισμού (ΕΚ) αριθ. 1/2003 του Συμβουλίου (1),
            
         
               —
            
            
               να καταδικάσει την Επιτροπή στα δικαστικά έξοδα.
            
         Λόγοι ακυρώσεως και κύρια επιχειρήματα:
   Προς στήριξη της προσφυγής της, η προσφεύγουσα ισχυρίζεται ότι η Επιτροπή, με την έκδοση της προσβαλλομένης αποφάσεως, παρέβη την υποχρέωσή της για συνεργασία με τις εθνικές δικαστικές και διοικητικές αρχές, που υπέχει από το άρθρο 10 της συνθήκης ΕΚ και από τον κανονισμό (ΕΚ) αριθ. 1/2003. Κατά την προσφεύγουσα, η Επιτροπή απέκρυψε από το εθνικό δικαστήριο που έδωσε την άδεια για τον εν λόγω έλεγχο την ύπαρξη εκκρεμούσας δίκης ενώπιον του γαλλικού Conseil de la Concurrence, σχετικής με προσαπτόμενες στην προσφεύγουσα παραβάσεις του άρθρου 82 της συνθήκης ΕΚ, καθώς και την ύπαρξη αποφάσεως του ίδιου Conseil, της 11ης Μαΐου 2004. Επιπλέον, η προσφεύγουσα υποστηρίζει ότι το γαλλικό Conseil de la Concurrence είχε ήδη επιληφθεί της υποθέσεως και ότι, κατά συνέπεια, η Επιτροπή δεν έπρεπε να επέμβει στην υπόθεση.
   Η προσφεύγουσα υποστηρίζει επίσης ότι η προσβαλλομένη απόφαση συνιστά παράβαση της υποχρεώσεως επιμελούς και αμερόληπτης εξετάσεως όλων των στοιχείων που ασκούν επιρροή στην υπόθεση, της υποχρεώσεως αιτιολογήσεως, καθώς και παραβίαση της αρχής της αναλογικότητας. Τέλος, η προσφεύγουσα προβάλλει την ύπαρξη προδήλου σφάλματος εκτιμήσεως.
   
      (1)  Κανονισμός (ΕΚ) αριθ. 1/2003 του Συμβουλίου, της 16ης Δεκεμβρίου 2002, για την εφαρμογή των κανόνων ανταγωνισμού που προβλέπονται στα άρθρα 81 και 82 της συνθήκης (ΕΕ L 1 της 4.1.2003, σσ. 1-25).